SET พรุ่งนี้ปรับฐาน แนวรับ 1,500 จุด
บล.อาร์เอชบี โอเอสเค เชื่อว่าตลาดพรุ่งนี้จะปรับฐาน โดยมีแนวรับ 1,500 จุด ส่วนแนวต้าน 1,520 จุด 
25 พ.ค. 2558

นายศราวุธ เตโชชวลิต ผู้อำนวยการฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึง ตลาดหุ้นไทยวันนี้ (25 พ.ค.) ปรับตัวลง วอลุ่มเทรดก็บางด้วย โดยตลาดหุ้นอื่นในภูมิภาควันนี้แกว่งตัวทั้งในแดนบวกและลบ ซึ่งตลาดในกลุ่ม TIPs ต่างปรับตัวลงกันหมด ส่วนตลาดจีนที่ปรับตัวขึ้นได้ดีอาจเป็นผลจากแผนกระตุ้นเศรษฐกิจของจีนที่คาดจะออกมาเพิ่มเติม
นอกจากนี้ นักลงทุนคงจะมีความกังวลเกี่ยวกับเรื่องของกรีซที่เหลือสัปดาห์นี้เป็นสัปดาห์สุดท้ายแล้ว ก่อนที่จะครบกำหนดชำระหนี้ในเดือนหน้าอีกที ส่วนบ้านเราจะเห็นได้ว่านักลงทุนบางส่วนยังขาดความมั่นใจในการลงทุนอันเป็นผลจากเศรษฐกิจในประเทศ ซึ่งก็ให้ติดตามตัวเลขการส่งออกของไทยงวดเดือนเม.ย.ในวันพรุ่งนี้ ว่าจะออกมาเป็นอย่างไรบ้าง แต่ตลาดคาดจะติดลบ
แนวโน้มการลงทุนในวันพรุ่งนี้ (26 พ.ค.) เชื่อว่าตลาดจะปรับฐาน โดยมีแนวรับ 1,500 จุด ส่วนแนวต้าน 1,520 จุด 
 
ที่มา: สำนักข่าวอินโฟเควสท์